b'\n_START_ARTICLE_\nMarie-Antoine Car\xc3\xaame\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMarie Antoine Car\xc3\xaame syntyi keskiluokkaiseen perheeseen Pariisissa. Suurelle yleis\xc3\xb6lle h\xc3\xa4n tuli tunnetuksi vuonna 1815 julkaistun kirjansa Le P\xc3\xa2tissier royal parisien my\xc3\xb6t\xc3\xa4. Teos oli vasta kolmas kokonaan ranskalaisiin leivonnaisiin erikoistunut teos, sit\xc3\xa4 olivat edelt\xc3\xa4neet P\xc3\xa2tissier fran\xc3\xa7ois (1653) ja La P\xc3\xa2tisserie de sant\xc3\xa9 (1790). Car\xc3\xaamen kirjassa esiteltiin kuitenkin sen edelt\xc3\xa4ji\xc3\xa4 enemm\xc3\xa4n ruokalajeja. Se oli my\xc3\xb6s ensimm\xc3\xa4inen ranskalainen keittokirja, jossa k\xc3\xa4ytettiin laajasti kuvitusta aiheena olleista ruokalajeista. Kirjassaan Car\xc3\xaame painotti my\xc3\xb6s ruuan esillepanon t\xc3\xa4rkeytt\xc3\xa4 ja kritisoi edelt\xc3\xa4ji\xc3\xa4\xc3\xa4n "ruokavuorien" tarjoilusta._NEWLINE_Car\xc3\xaamen toinen merkitt\xc3\xa4v\xc3\xa4 teos L\xe2\x80\x99art de la cuisine fran\xc3\xa7aise au XIXe si\xc3\xa8cle julkaistiin vuonna 1847. Kirjassa h\xc3\xa4n keskittyi j\xc3\xa4lleen n\xc3\xa4ytt\xc3\xa4v\xc3\xa4\xc3\xa4n esillepanoon. T\xc3\xa4t\xc3\xa4 t\xc3\xa4rke\xc3\xa4mpi aihe oli kuitenkin ranskalaisessa ruuassa k\xc3\xa4ytettyjen kastikkeiden uusiminen. Kastikkeet olivat usein vetisi\xc3\xa4, mutta Car\xc3\xaame esitteli niin sanotut samettiset kastikkeet, joista tulisi sittemmin kiinte\xc3\xa4 osa ranskalaista keitti\xc3\xb6t\xc3\xa4. Uudistusmielisyydest\xc3\xa4\xc3\xa4n huolimatta h\xc3\xa4n kannatti perinteist\xc3\xa4 ruuan tarjoilutapaa service \xc3\xa0 la fran\xc3\xa7aise, jossa kaikki aterian ruokalajit tuotiin yht\xc3\xa4 aikaa p\xc3\xb6yt\xc3\xa4\xc3\xa4n eri lautasilla. t\xc3\xa4m\xc3\xa4n vastakohta oli service \xc3\xa0 la russe, jossa ruokalajit tuotiin yksitellen p\xc3\xb6yt\xc3\xa4\xc3\xa4n kun muita pidettiin l\xc3\xa4mpimin\xc3\xa4 keitti\xc3\xb6ss\xc3\xa4. Car\xc3\xaame piti ranskalaista tyyli\xc3\xa4 "elegantimpana ja ylellisemp\xc3\xa4n\xc3\xa4", joskin ep\xc3\xa4k\xc3\xa4yt\xc3\xa4nn\xc3\xb6llisemp\xc3\xa4n\xc3\xa4._NEWLINE_Car\xc3\xaamen vaikutus ranskalaisessa keitti\xc3\xb6ss\xc3\xa4 oli voimakas etenkin vuoteen 1903 saakka, jolloin Auguste Escoffier haastoi h\xc3\xa4nen ajatuksiaan teoksellaan Guide Culinaire.'